Jamoat xavfsizligi universiteti

Oʻzbekiston Respublikasi Milliy gvardiyasi qoshidagi Jamoat xavfsizligi universiteti (1990—2017-yillarda Toshkent oliy harbiy-texnik bilim yurti, 2017—2021-yillarda Milliy gvardiya harbiy-texnika instituti) – O'zbekistondagi professional harbiy-texnik xizmatchilar tayyorlovchi harbiy bilim yurti.

 Tarixi 
Oʻzbekiston Respublikasi Ichki ishlar vazirligi Toshkent oliy harbiy-texnik bilim yurti (TOHTBYU) sobiq Sovet Ittifoqi Vazirlar Kengashining 1990-yil 15-oktyabrdagi koʻrsatmasiga binoan Ichki ishlar vazirligi Oliy kurslari (shartli belgisi 5375-harbiy qism) bazasida tashkil etilib, SSRI IIV Ichki qoʻshinlari Toshkent oliy harbiy-texnik bilim yurti deb nomlangan.

Oʻzbekiston prezidentining 1992-yil 10-yanvardagi farmoni asosida Oʻzbekiston Respublikasi yurisdiksiyasiga olingan. Bilim yurti 1991-yili birinchi navbat kursantlarni qabul qilib, 1995-yili dastlabki bitiruvchilarni tayyorlab chiqargan.

Oʻzbekiston prezidentining 2017-yildagi farmoni asosida Oʻzbekiston Respublikasi Milliy gvardiyasiga olindi.

2021-yilda Jamoat xavfsizligi universiteti etib qayta nomlandi.

 Maqomi 
Milliy gvardiya, Oʻzbekiston qurolli kuchlari uchun yuqori kasb mahoratiga ega boʻlgan mutaxassislarni tayyorlash, qayta tayyorlash va malakasini oshirish bilan shugʻullanadigan oliy harbiy taʼlim muassasasidir.

Qurolli Kuchlarining qoʻllanish rejalarida oʻquv harbiy qoʻshilmasi va operativ vaziyat keskinlashganda Toshkent mudofaa makonini himoya qilish rejasi doirasida jamoat tartibi va xavfsizligini kuchaytirish, boshqa operativ xizmat vazifalarini bajarish uchun moʻljallangan zahirasi hisoblanadi.

Bilim yurtining garnizon xizmatidagi ayrim vazifalari Oʻzbekiston Mudofaa vazirining buyruqlari bilan belgilanadi.

Bilim yurti oʻzining jangovar bayrogʻiga ega.

 Tuzilishi 
Bilim yurti tashkiliy jihatdan boshqarma, asosiy oʻquv boʻlinmalar, kafedralar, taʼminot boʻlinmalaridan iborat. Uning tarkibiga shtab, kursant batalyonlari, malaka oshirish fakulteti, oʻquv jarayonini taʼminlash batalyoni, 16 kafedra, 10 dan ortiq boʻlim va xizmatlar kiradi.

Ichki ishlar idoralari, shuningdek reja-buyurtmalar asosida boshqa harbiy mahkamalar va huquqni muhofaza etuvchi idoralar uchun kadrlar tayyorlaydi. Bilim yurtini bitiruvchilariga leytenant harbiy unvoni, oliy maʼlumotli mutaxassis diplomi va B,C toifali haydovchilik guvohnomasi beriladi. Bilim yurtida oʻqish muddati xizmat (mehnat) stajiga kiradi. Oʻqish davrida kursantlar oʻrnatilgan normalar boʻyicha bepul yotoqxona, ovqatlanish, kiyim-kechak, stipendiya va boshqa taʼminotlar bilan taʼminlanadilar. Oʻqish davrida kursantlar bilim yurti hududida joylashgan maxsus binolarda yashaydilar.

Mutaxassisliklar:

Iqtisodiy xavfsizlik (oʻqish muddati – 4 yil).

Aniqlash va qoʻriqlash tizimlardan foydalanish boʻyicha qoʻmondonlik-muhandislik faoliyati (oʻqish muddati – 4 yil).

Qoʻriqlash boʻlinmalarining qoʻmondonlik-taktik faoliyati (oʻqish muddati – 3 yil).

Yoʻl harakati xavfsizligi faoliyati (oʻqish muddati – 3 yil).

Jamoat tartibini saqlash faoliyati (oʻqish muddati – 3 yil).

Migratsiya va fuqarolikni rasmiylashtirish faoliyati (oʻqish muddati – 3 yil).

 

Turkum:Oʻzbekistondagi universitetlar
Turkum:Milliy gvardiya